জেনিফার জেসন লেই

জেনিফার জেসন লেই (; জন্ম: জেনিফার লেই মোরো, ৫ ফেব্রুয়ারি ১৯৬২) হলেন একজন মার্কিন অভিনেত্রী, পরিচালক ও চিত্রনাট্যকার। তিনি ১৯৭০-এর দশকে টেলিভিশনে অভিনয়ের মধ্য দিয়ে তার কর্মজীবন শুরু করেন। ফাস্ট টাইমস অ্যাট রিজমন্ট হাই (১৯৮২) চলচ্চিত্রে স্টেসি হ্যামিলটন চরিত্রে অভিনয় দিয়ে তিনি পরিচিতি লাভ করেন। তিনি মায়ামি ব্লুজ (১৯৯০), লাস্ট এক্সিট টু ব্রুকলিন (১৯৯০), ব্যাকড্রাফট (১৯৯১), সিঙ্গল হোয়াইট ফিমেল (১৯৯২) ও শর্ট কাটস (১৯৯৩) ছবিতে অভিনয় করে সমাদৃত হন।

লেই মিসেস পার্কার অ্যান্ড দ্য ভিসিয়াস সার্কেল (১৯৯৪)-এ ডরোথি পার্কার চরিত্রে অভিনয় করে গোল্ডেন গ্লোব পুরস্কারের মনোনয়ন লাভ করেন। ১৯৯৫ সালে তিনি তার মা বারবারা টার্নারের লেখা জর্জিয়া চলচ্চিত্রে অভিনয় করেন। ২০০১ সালে তিনি দ্য অ্যানিভার্সারি পার্টি চলচ্চিত্র রচনা ও অ্যালান কামিং-এর সাথে যৌথভাবে পরিচালনা করেন। লেই অপরাধমূলক নাট্যধর্মী রোড টু পার্ডিশন (২০০২) ও হাস্যরসাত্মক মার্গো অ্যাট দ্য ওয়েডিং (২০০৭) ছবিতে এবং শোটাইম চ্যানেলের হাস্যরসাত্মক নাট্যধর্মী ধারাবাহিক উইডস-এ জিল প্রাইস-গ্রে চরিত্রে অভিনয় করেন। ২০১৫ সালে তিনি চার্লি কফম্যানের আনোমালিসা-এ লিসা চরিত্রে কণ্ঠ প্রদান করে সমাদৃত হন এবং কোয়েন্টিন টারান্টিনোর দ্য হেটফুল এইট চলচ্চিত্রে ডেইজি ডোমার্গ চরিত্রে অভিনয় করে শ্রেষ্ঠ পার্শ্ব অভিনেত্রী বিভাগে অস্কার, গোল্ডেন গ্লোব, বাফটা ও ক্রিটিকস চয়েস চলচ্চিত্র পুরস্কারের মনোনয়ন লাভ করেন।

অফ-ব্রডওয়ে মঞ্চে তিনি মাইক লেইয়ের অ্যাবিগেল্‌স পার্টি মঞ্চনাটকে অভিনয় করে ড্রামা ডেস্ক পুরস্কারের মনোনয়ন লাভ করেন। ১৯৯৮ সালে কাবারে নাটক দিয়ে তার ব্রডওয়ে মঞ্চে অভিষেক হয়।

প্রারম্ভিক জীবন
লেই ১৯৬২ সালের ৫ই ফেব্রুয়ারি ক্যালিফোর্নিয়া অঙ্গরাজ্যের হলিউডে জন্মগ্রহণ করেন। তার পিতা ভিক মরো (জন্ম ভিক্টর মরোজফ) একজন অভিনেতা এবং তার মাতা বারবারা টার্নার চিত্রনাট্যকার ছিলেন। তার দুই বছর বয়সে তার পিতামাতার বিবাহবিচ্ছেদ ঘটে। লেইয়ের জন্মনাম ছিল জেনিফার লেই মরো। তিনি অভিনয় জীবনের শুরুতে তার নামের শেষাংশ পরিবর্তন করেন এবং তাদের পারিবারিক বন্ধু অভিনেতা জেসন রবার্ডসের সম্মানার্থে তার নামের মধ্যাংশ "জেসন" রাখেন। লেইয়ের পিতামাতা দুজনেই ইহুদি ছিলেন এবং তার পিতার পরিবার রাশিয়া এবং মাতার পরিবার অস্ট্রিয়া থেকে মার্কিন যুক্তরাষ্ট্রে এসেছিল।

ব্যক্তিগত জীবন
লেই ২০০১ সালে ব্রডওয়ে মঞ্চে প্রুফ নাটকে অভিনয়কালে স্বাধীন চলচ্চিত্র রচয়িতা-পরিচালক নোয়া বাউমব্যাকের সাথে পরিচিত হন। তারা ২০০৫ সালের ২রা সেপ্টেম্বর বিবাহবন্ধনে আবদ্ধ হন। তাদের পুত্র ২০১০ সালের ১৭ই মার্চ জন্মগ্রহণ করেন। লেই দুজনের মধ্যে সাদৃশতার ভিন্নতার জন্য ২০১০ সালের ১৫ই নভেম্বর লস অ্যাঞ্জেলেসে বাউমব্যাকের বিরুদ্ধে বিবাহবিচ্ছেদের মামলা করেন। তিনি বৈবাহিক ভরণপোষণ এবং বাউমব্যাকের জন্য পুত্রের সাথে সাক্ষাৎসহ পুত্রের জন্য প্রাথমিক তত্ত্বাবধানের ভার নেওয়ার অধিকার চান। ২০১৩ সালের তাদের বিবাহবিচ্ছেদ চূড়ান্ত হয়।

তথ্যসূত্র

বহিঃসংযোগ

 
 
 

১৯৬২-এ জন্ম
জীবিত ব্যক্তি
২০শ শতাব্দীর মার্কিন অভিনেত্রী
২১শ শতাব্দীর মার্কিন অভিনেত্রী
অস্ট্রীয় ইহুদি বংশোদ্ভূত মার্কিন ব্যক্তি
রুশ ইহুদি বংশোদ্ভূত মার্কিন ব্যক্তি
ক্যালিফোর্নিয়ার অভিনেত্রী
ক্যালিফোর্নিয়ার চলচ্চিত্র প্রযোজক
ক্যালিফোর্নিয়ার চিত্রনাট্যকার
মার্কিন ইহুদি অভিনেত্রী
মার্কিন চলচ্চিত্র অভিনেত্রী
মার্কিন চলচ্চিত্র প্রযোজক
মার্কিন টেলিভিশন অভিনেত্রী
মার্কিন নারী চিত্রনাট্যকার
মার্কিন মঞ্চ অভিনেত্রী
মার্কিন শিশু অভিনেত্রী
লি স্ট্রাসবার্গ থিয়েটার অ্যান্ড ফিল্ম ইনস্টিটিউটের প্রাক্তন শিক্ষার্থী
শ্রেষ্ঠ পার্শ্ব অভিনেত্রী বিভাগে ন্যাশনাল বোর্ড অব রিভিউ পুরস্কার বিজয়ী
মার্কিন নারী চলচ্চিত্র প্রযোজক
ভোল্পি কাপ বিজয়ী
লস অ্যাঞ্জেলেসের লেখক
২১শ শতাব্দীর মার্কিন ইহুদি